
ΔΕΛΤΙΟ ΤΥΠΟΥ 

Αθήνα, 03.03.2015

Ακριβές χρονοδιάγραμμα για την άμεση καταβολή των δικαιούμενων πληρωμών σε αγρότες και κτηνοτρόφους και απαντήσεις στα ερωτήματα που δημιουργεί πρόσφατη κοινή υπουργική απόφαση για την δέσμευση των αποθεματικών του ΟΠΕΚΕΠΕ ζητάνε με ερώτησή τους δεκαεπτά βουλευτές της Ν.Δ. μεταξύ των οποίων ο βουλευτής Κορινθίας Χρίστος Δήμας.
Στο κείμενο της σχετικής ερώτησης – με πρώτη υπογράφουσα την βουλευτή Σερρών Φωτεινή Αραμπατζή – οι βουλευτές εκφράζουν τον προβληματισμό τους για την ασαφή διατύπωση της απόφασης περί  διάθεσης  σε έντοκο λογαριασμό εκτός του τραπεζικού ιδρύματος του Οργανισμού Πληρωμής διαθεσίμων ταμειακών υπολοίπων του Ε.Λ.Ε.ΓΕ.Π./Ο.Π.Ε.Κ.Ε.Π.Ε. που δεν θα χρησιμοποιούνται άμεσα για πληρωμές. 

Συγκεκριμένα εγείρονται ζητήματα διαφάνειας ενώ δημιουργούνται σοβαρά ερωτηματικά για το ποιες πληρωμές  θεωρούνται άμεσες και ποιες όχι την ίδια στιγμή που ο αρμόδιος Αναπληρωτής Υπουργός Αγροτικής Ανάπτυξης κ. Ε. Αποστόλου αν και διαβεβαίωσε ότι δεν τίθενται σε κίνδυνο οι ευρωπαϊκές και εθνικές ενισχύσεις εντούτοις δεν προχώρησε στην ανακοίνωση συγκεκριμένου χρονοδιαγράμματος πληρωμών.
Συγκεκριμένα στην ερώτηση αναφέρεται:

ΘΕΜΑ:ΔΕΣΜΕΥΣΗ ΑΠΟΘΕΜΑΤΙΚΩΝ ΟΠΕΚΕΠΕ

Προς τον Υπουργό Παραγωγικής Ανασυγκρότησης, Περιβάλλοντος και Ενέργειας:
Kον Λαφαζάνη Παναγιώτη
Προς τον Υπουργό Οικονομικών:
Κον Βαρουφάκη Γιάνη
Με το ΦΕΚ  Β 293/ 27-2-15 "Διαχείριση των ταμειακών διαθεσίμων του Ε.Λ.Ε.ΓΕ.Π. από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε.)" που συνυπογράφετε, αποφασίζεται:
 «η τήρηση των διαθεσίμων ταμειακών υπολοίπων του Ε.Λ.Ε.ΓΕ.Π./Ο.Π.Ε.Κ.Ε.Π.Ε. που δε θα χρησιμοποιούνται άμεσα για πληρωμές δικαιούχων, σε έντοκο λογαριασμό εκτός του τραπεζικού ιδρύματος του Οργανισμού Πληρωμής, ήτοι στην Τράπεζα της Ελλάδος (Κεντρικό Κατάστημα). Τα ταμειακά αυτά υπόλοιπα μπορεί να προέρχονται είτε από επιχορηγήσεις του Τακτικού Προϋπολογισμού είτε από την Προχρηματοδότηση στα πλαίσια του Προγράμματος Αγροτικής Ανάπτυξης ή/και του Επιχειρησιακού Προγράμματος Αλιείας».
Η παραπάνω απόφαση επιτείνει τους φόβους των αγροτών για την μετάθεση στο άγνωστο των δικαιούμενων πληρωμών, που βρίσκονται  σ’ εκκρεμότητα εδώ και μεγάλο χρονικό διάστημα, δημιουργώντας κυριολεκτικά οικονομική ασφυξία στον αγροτοκτηνοτροφικό κλάδο, ενόψει μάλιστα της νέας καλλιεργητικής περιόδου και των άμεσων χρηματοδοτικών αναγκών, που αυτή απαιτεί. 

Επιπλέον η απόφαση αυτή λαμβάνεται με διαδικασίες fast track αλλά και χωρίς τη σύμφωνη γνώμη του Υπουργείου Αγροτικής Ανάπτυξης καθώς και του Δ.Σ. του οργανισμού. Η ασαφής διατύπωση περί   «ποσών που δεν θα χρησιμοποιούνται άμεσα για πληρωμές δικαιούχων» δημιουργεί ερωτηματικά για το ποιες πληρωμές  θεωρούνται άμεσες και ποιες όχι  και σε κάθε περίπτωση δημιουργεί  συνθήκες ανασφάλειας και αδιαφάνειας. 
Να σημειωθεί ότι ο αρμόδιος Αναπληρωτής Υπουργός Αγροτικής Ανάπτυξης κ. Ε. Αποστόλου ενώ διαβεβαίωσε ότι δεν τίθενται σε κίνδυνο οι ευρωπαϊκές και εθνικές ενισχύσεις εντούτοις δεν προχώρησε στην ανακοίνωση συγκεκριμένου χρονοδιαγράμματος πληρωμών λέγοντας αόριστα ότι αυτό θα γίνει τις επόμενες μέρες.
Κατόπιν τούτων:
Ερωτώνται οι κκ. Υπουργοί:
1. Πότε θα αποπληρωθούν:
· Η συνδεδεμένη ενίσχυση βαμβακιού;
· Η ολοκληρωμένη των ζαχαρότευτλων;
· Τα προγράμματα βιολογικής κτηνοτροφίας και γεωργίας;
· Το υπόλοιπο της εξισωτικής του 2014 και των διορθώσεων για τα έτη 2013 και 2012;
· Η ενιαία ενίσχυση για τα έτη 2014 και 2013;
· Η επιστροφή ΦΠΑ σε επιχειρήσεις, που δραστηριοποιούνται στον γεωργικό 
Τομέα;
-   Η επιστροφή του ΕΦΚ πετρελαίου σε σημαντικό αριθμό γεωργών; 
-   Τα προγράμματα «Αλέξανδρος Μπαλτατζής»; 

2. Υπάρχει συγκεκριμένο χρονοδιάγραμμα πληρωμών από τον ΟΠΕΚΕΠΕ;
3. Η απόφαση για μεταφορά των διαθεσίμων του ΟΠΕΚΕΠΕ υπό την εποπτεία 
της ΤτΕ δημιουργεί προϋποθέσεις επιβολής προστίμων από την Ε.Ε αφού εν 
μέρει καταργείται η αυτοτελής λειτουργία του, πράγμα, που απαγορεύεται 
κατηγορηματικά από την Ε.Ε;
4. Η χρήση κοινοτικών κονδυλίων για την αγορά repos είναι σύννομη με την 
ευρωπαϊκή νομοθεσία ;
Οι ερωτώντες βουλευτές
1. Φωτεινή Αραμπατζή Βουλευτής Ν. Σερρών
2. Αθανάσιος Δαβάκης  Βουλευτής Ν. Λακωνίας 
3. Γεώργιος Γεωργαντάς Βουλευτής Ν. Κιλκίς

4. Χρήστος Σταϊκούρας  Βουλευτής Ν. Φθιώτιδας

5. Χρήστος Κέλλας  Βουλευτής Ν. Λάρισας
6. Μαρία Αντωνίου  Βουλευτής Ν. Καστοριάς
7. Σάββας Αναστασιάδης  Βουλευτής Β Θεσσαλονίκης

8. Ιωάννης Αντωνιάδης  Βουλευτής Ν. Φλώρινας
9. Απόστολος Βεσυρόπουλος  Βουλευτής Ν.Ημαθίας
10. Δημήτρης Κυριαζίδης  Βουλευτής Ν. Δράμας

11. Ιωάννης Ανδριανός  Βουλευτής Ν. Αργολίδας
12. Ελευθέριος Αυγενάκης Βουλευτής Ν. Ηρακλείου
13. Κωνσταντίνος Σκρέκας, Βουλευτής Ν. Τρικάλων

14. Γεώργιος Στύλιος, Βουλευτής Ν. Άρτας

15. Κωνσταντίνος Βλάσης, Βουλευτής Ν. Αρκαδίας

16. Χρίστος Δήμας, Βουλευτής Ν. Κορινθίας

17. Ιωάννης Κεφαλογιάννης, Ν. Ρεθύμνου

